GENNEMFØRELSESAFTALE MELLEM AMERIKAS FORENEDE STATERS HANDELSMINISTERIUMS NATIONALE INSTITUT FOR STANDARDER OG TEKNOLOGI OG KOMMISSIONEN FOR DE EUROPÆISKE FÆLLESSKABER OM SAMARBEJDE INDEN FOR METROLOGI OG MÅLESTANDARDER

(1999/C 347/03)

(Kun den engelske udgave er autentisk)

Artikel 1

Formål og anvendelsesområde

På grundlag af artikel 4 og 5 i aftalen om videnskabeligt og teknologisk samarbejde mellem Det Europæiske Fællesskab og Amerikas Forenede Staters regering (i det følgende benævnt "samarbejdsaftalen") vedtager Amerikas Forenede Staters Handelsministeriums Nationale Institut for Standarder og Teknologi (NIST) og Kommissionen for De Europæiske Fællesskaber (EF), ved denne aftales underskrivelse repræsenteret af generaldirektøren for videnskab, forskning og udvikling (i det følgende benævnt "de underskrivende institutioner"), at indføre en ordning for samarbejde inden for måleteknologi og målestandarder.

Formålet med dette samarbejde er at påvise, i hvilken udstrækning målekapaciteten på NIST's tekniske laboratorier og de nationale europæiske laboratorier er den samme, og at øge de deltagende institutioners vedenskabelige og tekniske kapacitet.

Artikel 2

Samarbejdsaktiviteter

A. Denne gennemførelsesaftale kan omfatte udveksling af tekniske oplysninger, referencedata og referencematerialer, kalibreringer og målestandarder, udvekslingsbesøg, forskningssamarbejde inden for områder af fælles interesse og andre samarbejdsaktiviteter efter fælles overenskomst.

B. Det videnskabelige samarbejde kan omfatte følgende områder af fælles interesse, men er ikke begrænset til dem.

1. Fælles udarbejdelse og vedligeholdelse af en database over internationale sammenligninger

2. Udarbejdelse af fælles ækvivalenser

3. Fælles udarbejdelse af måleteknologier og målestandarder

4. Fælles udarbejdelse af referencematerialer

5. Udarbejdelse af fælles sporbarhed i overensstemmelse med definitionen i fodnote(1)

6. Andre aktiviteter efter fælles overenskomst

C. Alle aktiviteter, som udføres efter denne gennemførelsesaftale, aftales skriftligt af de underskrivende institutioner og underkastes efter behov yderligere ordninger i overensstemmelse med Amerikas Forenede Staters og De Europæiske Fællesskabers love og procedurer.

Artikel 3

Finansiering

Forskningsaktiviteter, der udføres på grundlag af denne gennemførelsesaftale er afhængige af de bevilgede midler og det bevilgede personale. Beslutninger om finansiering af fælles aktiviteter træffes efter fælles overenskomst.

Artikel 4

Intellektuel ejendomsret

Beskyttelse og fordeling af intellektuel ejendom, som opstår eller tildeles i forbindelse med samarbejdsaktiviteterne på grundlag af denne gennemførelsesaftale, skal ske efter bestemmelserne i bilaget til samarbejdsaftalen.

Artikel 5

Ansvarsfrihed

Oplysninger, der videregives i forbindelse med ordninger, som underskrives i henhold til denne gennemførelsesaftale, skal efter den givende parts bedste overbevisning være korrekte, men den givende part garanterer ikke, at den modtagende part eller udenforstående kan benytte disse oplysninger til noget bestemt formål.

Artikel 6

Planlægning og gennemgang af aktiviteterne

A. Ved denne gennemførelsesaftales ikrafttrædelse udnævner begge de underskrivende institutioner repræsentanter, som på indbyrdes aftalte tidspunkter skal planlægge og gennemgå de aktiviteter, der udføres på grundlag af gennemførelsesaftalen, og efter bedste evne søge at bilægge eventuelle uoverensstemmelser.

B. Forbindelsesleddet i forbindelse med disse aktiviteters gennemførelse skal for NIST's vedkommende være NIST's Kontor for Internationale og Akademiske Anliggender og for Kommissionen for De Europæiske Fællesskabers vedkommende Generaldirektoratet for Videnskab, Forskning og Udvikling vedrørende generisk aktivitet, målinger og prøvninger.

Artikel 7

Ikrafttrædelse og opsigelse

Denne gennemførelsesaftale træder i kraft ved begge institutioners underskrivelse og gælder i fem år, medmindre en af parterne opsiger den med 90 dages skriftlig varsel til den anden. Gennemførelsesaftalen kan ændres eller forlænges efter skriftlig aftale mellem de underskrivende institutioner. Gennemførelsesaftalens opsigelse berører ikke gyldigheden eller varigheden af projekter, som iværksættes i henhold til den forud for opsigelsen.

TIL BEKRÆFTELSE HERAF har undertegnede befuldmægtigede underskrevet denne gennemførelsesaftale.

Udfærdiget på engelsk i to eksemplarer i Bruxelles den 5. oktober 1999.

For Amerikas Forenede Staters Handelsministeriums Nationale Institut for Standarder og Teknologi

Raymond KAMMER

For Kommissionen for De Europæiske Fællesskaber, repræsenteret ved generaldirektøren for videnskab, forskning og udvikling

Jorma ROUTTI

(1) Sporbarhed defineres som den egenskab ved en måling eller den standardværdi, der bevirker, at den kan sættes i forhold til opgivne referencer, som regel nationale eller internationale standarder, gennem en ubrudt kæde af sammenligninger, alle med angivet måleusikkerhed. Det skal bemærkes, at sporbarhed kun forekommer, når det ved løbende indsamlet strengt videnskabeligt materiale påvises, at målingen giver dokumenterede resultater, hvis samlede måleusikkerhed er blevet bestemt.